uk ru ru hbs_cyr ky ky ky ky ky ky ky ky ky ky ky ky ru ky ru ru ru ru ru ky ru ky ky ky ky ky ky ky kk ky ky ky ky ky ky ky ky la ky be ru ru ru ru ru ru ru ru bg ru ru ru ru ru ru ru
Жакында парламентте "Демократиялык альянс" деп аталган блок түзүлгөнү турат. Ага фракциясына батпагандар менен бир кездеги талапташтарына таарынгандар кирет экен. Башында кечээ жакында эле "Ата-Мекен" фракциясынан куулган Өмүрбек Абдрахманов туруп, социал-демократтардын "ак каргасы" Исмаил Исаков, Куловдун ички партиялык саясатына купулу толбогон Бөдөш Мамырова, ата журтчулар Марат Султанов, Улукбек Кочкоровдор мүчө болоору күтүлүүдө.
Валентин Богатырев деген бир саясий серепчи бар. Кыргызстандагы партиялык түзүлүшкө арналган бир тегерек стөлдө азыркы оппозициянын дареметине баа берип, "Азыркы оппозицияны пессимисттик түрдө баалайм, ал канчалык чабылып-чарпылбасын азыркы бийликке коркунуч жарата деле албайт. Эмнегедир менде жакында оппозиция бийликке тизе бүгүп келет деген пикир көбүрөөк"-деди. Чын эле оппозициябыз деген Камчыбек Ташиев, Акматбек Келдибековдор буга чейин жылуу - жумшак мансабына корстон болуп, Акаев менен Бакиевге өмүрү өйдө карап көрүшкөн эмес. Азыркы бийлик деле сөөк-саак ыргытып койсо, бир заматта бийликтин ырын ырдап чыгаарынан эч ким шек санабайт.
Баш прокурордун орун басары Людмила Усманова КСДП депутаты Эркингүл Иманкожоеванын бир тууган эжекеси Бактыгүл Иманкожоева бир катар каржылык алдамчылыкка барганын ачыктап, кылмыш иши козголгонун кабарлады. Ошондой эле Бактыгүл Иманкожоева 2002-жылы Жети-Өгүз райондук бейтапканасында акушер-гинеколог болуп турганда баласы жок бирөөгө 4 миң сом жана бир коробка конфетке наристе саткан окуяга тиешеси бар экени айтылды. Эске сала кетсек эл өкүлүнүн эжекеси учурда Барскоон айылындагы бейтапкананын башкы врачы.
Атамбаевдин Аксыга барышына эл ыраазы
Аксы окуяларынын 10 жылдыгына карата президент Алмазбек Атамбаевдин ошол окуя болгон жерге барышы, жалгыз гана аксылыктарды эмес, бүтүндөй кыргыз элин ыраазы кылды окшойт. Бул жөнүндө ар кайсы маалымат булактарында айтылып жатат. Ошол окуянын себепкери болгон Азимбек Бекназаров да бул каргашалуу окуя болгон жерге келген алгачкы президент Атамбаев экендигин айтып Аксы элинин алдында ыраазылыгын билдирди.
Атамбаев: "7-апрлеь жана Аксы окуяларына арналып Ак үйдүн маңдайына эстелик тургузулат. Ал эстеликке "Элдин эркиндиги үчүн 2002-жылы Аксыда, 2010-жылы Бишкекте Ак үйдүн алдында курман болгондордун жаркын элесине арналат" деп айтты.
Жогорку Кеңеште акча сапырылат…
Жогорку Кеңештин жоруктары эриктирбей калсын. Төмөндө он депутаттын командировкаларга сарптаган акчаларын бердик, эми бир ирет эрмек кылгыла. Жиниңерди келтиргенден пайда жок, а бирок, жиниң келбей да койбойт.
Тизменин башында мурунку депутат, азыркы каржы министри Акылбек Жапаров турат экен. Ал 357 миң 729 сом сарптаган. Анын ичинен 335 миң 929 сому чет жерлердеги командировкаларга корогон;
Асия Сасыкбаева командировкаларга 312 миң 776 сом короткон. Анын ичинен 304 миң 236 сому четке болгон командировкаларга корогон;
Жылдызкан Жолдошева -307 миң 846 сом короткон, чет жерге -241 миң 386 сом;
Турсунбай Бакир уулу -254 миң 190 сом короткон, чет жерге -211 миң 190 сом;
Абдыжапар Бегматов -242 миң 421 сом, чет элге- 135 миң;
Чолпон Султанбекова -220 миң 455 сом, чет жерге -158 миң 275 сом;
Абдрахман Маматалиев -207 миң 322 сом, чет жерге -122 миң652 сом;
Акылбек Султанов-205 миң 578 сом, чет жерге -73 миң 458 сом;
Каныбек Иманалиев - 201 миң сом, чет жерге-191 миң 689 сом;
Азамат Арапбаев -110 миң 40сом.
Командировкаларга Жогорку Кеңеш өткөн жылы 10 миллион 492 миң сом короткон. Мына ушунча акча коротуп эмне иш бүтүргөнү белгисиз. Көрдүңүзбү, элдин акчасы кай жерде сапырылып жатат!
Чогулушка катышпаган депутаттардын ысымдары айтылбайт
Бишкектин район аралык соту Жогорку Кеңеш граждандык активисттерге чогулушту калтырган депутаттардын тизмесин берип турууга милдеттендирди.
Жогорку Кеңештин чогулуштарында кээ бир депутаттар ишине келбей, өзү ишенген депутатка добушун тапшырып жата беришет эмеспи.
Жогорку Кеңеш соттун чечимин чала аткармай болуп турат. Канча депутат ишке келбей бирөөнө добушун берип кеткенин айтат экен да, бирок аты-жөнү менен айтпайт экен.
Облсот Тилебалдиев кылмышкерди бошотуп жиберди
Баскан жолунда бир топ "кара тактары"бар Акынбек Тилебалдиев кайсы бир жолдор менен Ош облусунун сотунун төрагасы болуп алган экен, азыр ага нааразы болгон адамдар пикетке чыгып жатышат.Анткени, ал камактагы Искак Сүйүнбаев деген алдамчыны үй камагына чыгарса, ал немең куйрук түйүп кеткен экен. Качкан шылуун мамлекетти он млн. сомго отургузган жана да бир миңдей адамдардан жер алып берем деп акча алдап алган. Пикетке чыккандардын бири Ж. Кадыбаев: "Сүйүнбаев прокуратурага орноштурам деп менин уулуман 10 миң доллар пара алган экен, Мен билсем бердирмек эмесмин. Аны милийса кармап камап жатса, соттун чыгарып жибергенин карабайсыңбы" деп кейип турат. Эми Тилебалдиев кантип актанар экен, кулак түрөлү…
Туристтердин көп келгени жыргатпайт
Бүткүл дүйнөлүк туристтик уюмдун билдирүүсүндө 2011-жылы чет жерлерден Кыргызстанга 3 млн 24,5 миң адам келген экен. Булардын 96%ти КМШ өлкөлөрүнөн, анын ичинде Казакстандан- 49%, Россиядан- 35%, Өзбекстандан-12%, алыскы чет өлкөлөрдөн-4%. Булардан түшкөн киреше 196 млн сом экен. Келген адамдар менен түшкөн каражатты салыштырсаң, анда болбогон эле акча экен. Эгерде ар бир турист орточо, эң аз дегенде 200 доллардан короткондо 600 млн доллар болот. Аны сомго которсок, 27 миллиарддан ашык акча болмок, андан мамлекетке укмуштуудай акча түшпөйт беле. Көрдүңүзбү, акчанын баары мамлекеттик казынаны айланып өтүп жатканын. Демек,туристтер көп келди деп кубанбай, алардан түшкөн киреше менен кубанышыбыз керек.
Ар ким алына жараша иш кылышса…
Мадумаров, Ташиевдер 31-мартта Баткенде 20 миң киши чогулган митинг өткөргөнү жатканын "Ата-Журт" фракциясынын лидеринин жардамчысы Нургазы Анаркулов маалымдады. Анын айтуусуна караганда жакынкы күндөрү өлкө боюнча бир нече митингдер өтөт. Анын алгачкысы Баткенде өтөт. Анан түндүк аймакка ооп, борбордон жыйынтыкталат экен. Ушул тапта Ташиев менен Мадумаров коомдогу ахыбалды талкуулашып, бийлик элдин талабын укпай жатат деген жыйынтыкка келишип, митингге кам уруп жүрүшүптүр. Атаң гөрү, өткөндө Ош шаардык кеңешине шайлоо болордун астында 4-мартта Оштун борбордук аянтында митинг өткөзүшүп, бир нече талап коюшуп, 14-мартка чейин убакыт беришкен. 14-мартта болсо 200дөй адам чыкты, Мелис Мырзакматовдун партиясы делген "Улуттар биримдиги" партиясына 23 мандат берүү талабын коюшуп. Баягы, 14-мартка чейин делген талаптардын бири дагы айтылган жок. Ооздорунан ак көбүк агып, күпүлдөшкөн Ташиев да, Мадумаров да басып барышкан жок. Ушунун өзү эле, коюлган талаптар аймактык кызыкчылыктын деңгээлинде көтөрүлгөнүн баамдоого болот. Алдыдагы болот деген митинги да аймактык кызыкчылыкты көздөйт десек жарашат. Ал эми түндүктө Ташиев менен Мадумаровду колдоп эч ким чыкпайт.
Депутаттар шайлоочуларды угат экен
Жогорку Кеңештин депутаттары 19-марттан 23-мартка чейин шайлоочулар менен жолугушат, алар менен иштешет. Мына ошол жерде шайлоочулар тарабынан айтылган көйгөйлүү маселелер талкууланып, маанилүүлөрү өкмөт алдына коюлат, кай бир мыйзамдардын өзгөрүшү мүмкүн.
Марат Кайыпов тазалыктан кеп урат
"Кыргызстандын бийлиги Убактылуу Өкмөттүн декреттери менен кызматтан алынган сотторду кайрадан ордуна коюу керек,- деп билдирди юстициянын экс-министри Марат Кайыпов,-Бир дагы мамлекетте Кыргызстандагыдай сот системасын каралоо жок".
Бу "таптаза" болуп турган мурунку министр биздин өлкөдө таза соттор барбы деген суроого карганып туруп жооп берсе, анан андан соң гана сотторго жан тартса, анын кебинен кемтик издебейт элек. Дагы бир маселе: Марат мырзанын бир тууган иниси Сокулукта судья болуп иштеп турганда иштен алынган. Ошонун азабынан түшкөн сотторго жан тартмай "оорусу" пайда болуп жатпайбы…